BRATISLAVA. Slovensko a Ukrajina sa dohodli na spoločných meraniach sporného skenera, ktorý kontroluje nákladné vlaky prichádzajúce do SR z Ukrajiny.
"V týždni od 12. októbra sa uskutočnia merania žiarenia Medzinárodnou agentúrou pre atómovú energiu," vyhlásil na dnešnej tlačovej konferencii minister zahraničných vecí SR Miroslav Lajčák.
Výsledky tohto merania budú podľa neho záväzné pre obe strany. "Očakávam, že po tomto týždni sa obnovia merania na hranici v plnom rozsahu tak, ako to bolo pred 19. augustom tohto roka," dodal Lajčák.
Výsledky merania bude rešpektovať aj ukrajinská strana. Potvrdil to Volodymyr Chandohij, dočasne poverený riadením Ministerstva zahraničných vecí Ukrajiny. "Tieto výsledky prijmeme," konštatoval.
Skener na hraničnom priechode Užhorod - Maťovce bol vypnutý od 19. augusta tohto roka. Stalo sa tak potom, ako Ukrajina deklarovala, že jeho ožarovanie spôsobuje zdravotné problémy jej občanom.
Lajčák tiež upozornil, že ukrajinsko-slovenské vzťahy negatívne ovplyvnila aj tohtoročná januárová plynová kríza. "Požiadal som, aby ma pán minister ubezpečil, že sa takáto situácia nebude opakovať," zdôraznil minister SR.
"Chcem vás ubezpečiť, že Ukrajina bude robiť všetko nevyhnutné preto, aby západná Európa dostávala plyn pre svoje potreby," konštatoval Chandohij. Podotkol aj, že jeho krajina vystupuje za bezproblémové dodávky plynu. Svedčí o tom aj fakt, že Ukrajina v tomto roku ani raz neporušila objemy splátok za túto surovinu.
Problémom v prípade susedských vzťahov je aj 13-% prirážka Ukrajincov na dovoz bielej techniky a áut. Tá trvala do 7. septembra tohto roka. Ukrajinský parlament má však prerokovať nový návrh obdobnej prirážky vo výške 10 %. Lajčák verí, že k jej schváleniu nedôjde.
Východného suseda považuje Lajčák za dôležitého partnera. Na Ukrajine pôsobí 240 slovenských firiem, ktoré priniesli krajine miliónové investície. "Slovensko má záujem, aby bola Ukrajina úspešná," uzavrel minister zahraničných vecí SR.